ธปท.หลังพิงฝาบาทแข็งสุดรอบ16ปี
เงินบาทแข็งค่าสูงสุดในรอบ 16 ปี จ่อหลุด 29 บาท ตลาดเงิน หุ้น ทองคำ ป่วนหนัก ผวาออกมาตรการคุมเงินไหลเข้า
20 มี.ค. 2556

เงินบาทแข็งค่าสูงสุดในรอบ 16 ปี จ่อหลุด 29 บาท ตลาดเงิน หุ้น ทองคำ ป่วนหนัก ผวาออกมาตรการคุมเงินไหลเข้า
ค่าเงินบาทวันนี้ (20 มี.ค.) เคลื่อนไหวอยู่ที่ระดับ 29.13/15 บาทต่อเหรียญสหรัฐ โดยนักวิเคราะห์มองว่า แรงเทขายดอลลาร์ ขายกันโดยไม่มีเหตุผล offshore ขายเยอะมาก เพราะในความจริงเงินเหรียญสหรัฐแข็งค่าขึ้นเมื่อเทียบกับทุกสกุลยกเว้นค่าเงินบาท ซึ่งประเมินกรอบการเคลื่อนไหวของเงินบาทในวันนี้ไว้ระหว่าง 29.00-29.20 บาท/ดอลลาร์
อย่างไรก็ตาม ค่าเงินบาทยังคงแข็งค่าขึ้นต่อเนื่อง หลังจากวานนี้แข็งค่าสุดในรอบ 16 ปี ปิดที่ 29.34/36 บาทต่อเหรียญสหรัฐ เนื่องจากเงินทุนจากต่างประเทศไหลเข้ามามากทั้งในตลาดหุ้น ตราสารหนี้ ทำให้คาดการณ์ว่าจะหลุด 29 บาทต่อเหรียญสหรัฐในเร็วๆ นี้ ซึ่งอาจทำให้ธนาคารแห่งประเทศไทย (ธปท.) ต้องออกมาตรการมาสกัดความร้อนแรง เพราะแข็งค่ามากสุดในภูมิภาค
ส่งผลให้นักลงทุนในตลาดหุ้นตื่นตระหนกเทขายออกมาอย่างหนักจากความเปราะบางของตลาด จนดัชนีหุ้นลงหนักสุดถึง 47 จุด ขณะที่ทองคำร่วงลง 150 บาท และมีคำเตือนให้ชะลอการลงทุน
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ ธนาคารซีไอเอ็มบี ไทย กล่าวว่า เงินบาทปรับตัวแข็งค่าขึ้นค่อนข้างเร็วกว่าที่คาด ถึงจุดที่ ธปท.และกระทรวงการคลังควรหารือร่วมกันว่าควรจะออกมาตรการภาษีที่จัดเก็บจากธุรกรรมการแลกเปลี่ยนเงินตราต่างประเทศ (Tobin Tax) เพื่อควบคุมเงินทุนไหลเข้าหรือไม่ หากเงินบาทหลุดจาก 29 บาทต่อเหรียญสหรัฐ จะกระทบต่อธุรกิจมาก
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า มีเงินทุนต่างประเทศยังไหลเข้ามาลงทุนในตลาดตราสารหนี้ไทยอย่างต่อเนื่อง ตัวเลขล่าสุดสูงถึง 8.1 แสนล้านบาท ซึ่งนับเป็นสถิติใหม่ สะท้อนว่าเงินทุนที่เข้ามาในไทยไม่ใช่เม็ดเงินที่เข้ามาลงทุนโดยตรงในอุตสาหกรรม จึงต้องจับตาว่า ธปท.จะมีมาตรการออกมาหรือไม่ เป็นไปได้ที่อาจเห็นมาตรการควบคุมในตลาดตราสารหนี้ระยะสั้น
ขณะเดียวกันตลาดเงินกำลังจับตามองผลการประชุมของธนาคารกลางญี่ปุ่นเกี่ยวกับการอัดฉีดเงินในวันนี้ และประชุมธนาคารกลางสหรัฐในวันที่ 19-20 มี.ค.นี้ ว่าจะมีมาตรการใดที่จะกระทบต่อค่าเงินหรือไม่